การันตีไม่มีนโยบายควักทุนสำรองไปใช้
กิตติรัตน์ยืนยันว่าไม่มีนโยบายนำเงินสำรอง ตั้งกองทุนมั่งคั่งแห่งชาติแน่นอน
17 พ.ค. 2555

กิตติรัตน์ยืนยันว่าไม่มีนโยบายนำเงินสำรอง ตั้งกองทุนมั่งคั่งแห่งชาติแน่นอน
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวอย่างมั่นใจว่า พื้นฐานเศรษฐกิจของไทยมีความแข็งแกร่งเพียงพอที่จะรองรับความผันผวนจากปัญหาหนี้สาธารณะในยุโรปได้ พร้อมยืนยันว่าไม่มีนโยบายนำเงินทุนสำรองระหว่างประเทศที่มีอยู่ไปจัดตั้งกองทุนมั่งคั่งแห่งชาติ
นายกิตติรัตน์ กล่าวว่า รัฐบาลไม่มีนโยบายที่จะนำเงินสำรองระหว่างประเทศไปใช้จัดตั้งกองทุนความมั่งคั่งแห่งชาติ จึงไม่ต้องมีความกังวลในเรื่องนี้ แม้นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) จะเข้ารับตำแหน่งประธานกรรมการธนาคารแห่งประเทศไทย (ธปท.) เพราะนายวีรพงษ์เป็นคนดี มีความรู้ ความสามารถเป็นที่ประจักษ์
“เท่าที่ผมรู้ ท่านวีรพงษ์เป็นศิษย์หลวงตามหาบัวมากกว่าใครๆ หรือลูกศิษย์คนอื่นๆ คงไม่เอาเงินทุนสำรองมาใช้แน่” นายกิตติรัตน์ กล่าว
สำหรับความกังวลที่จะมีการเมืองแทรกแซงการทำงานของ ธปท.นั้น นายกิตติรัตน์ เห็นว่าการเมืองเป็นผู้จัดการประเทศชาติ การเมืองมาจากการเลือกตั้งและทำหน้าที่ประสานงานทุกฝ่าย ดังนั้นทุกคนควรให้น้ำหนักจากฝ่ายการเมืองในการให้ข้อเสนอแนะต่างๆ
“รัฐบาลมองทิศทางการทำงานเป็นนโยบาย ไม่ได้ปล่อยตามยถากรรม จึงมั่นใจว่าจะดูแลเศรษฐกิจให้เดินหน้าไปได้ดี การส่งออกมั่นใจว่าจะขยายตัวได้ 15% และมีการปรับกำลังซื้อให้ผู้มีรายได้น้อยให้เพิ่มขึ้น ทำให้การบริโภคในประเทศปรับตัวดีขึ้นตามมา การท่องเที่ยวยังเป็นไปตามคาด การลงทุนยังขยายตัวได้ดี การจัดเก็บรายได้ของรัฐบาลจะเป็นไปตามเป้าหมายที่ 1.98 ล้านล้านบาท ส่วนการควบคุมราคาสินค้าบางรายการ เพราะรัฐบาลจะประคับประคองไม่ให้เกิดการค้ากำไรเกินไป เนื่องจากผู้ประกอบการที่มีไม่มากจนนำไปสู่การทำกำไรเกินไป” นายกิตติรัตน์ กล่าว